“สภาตลาดทุน” ชี้ภาวะศก.ซบเซา ฉุดความเชื่อมั่นเดือนมี.ค.-พ.ค. หดตัว 11.48%
"สภาธุรกิจตลาดทุนไทย" (FETCO) ชี้ภาวะเศรษฐกิจซบเซา ฉุดความเชื่อมั่นนักลงทุน เดือนมี.ค.-พ.ค. หดตัว 11.48%
"สภาธุรกิจตลาดทุนไทย" (FETCO) ชี้ภาวะเศรษฐกิจซบเซา ฉุดความเชื่อมั่นนักลงทุน เดือนมี.ค.-พ.ค. หดตัว 11.48%
10 มี.ค. 2563

นายไพบูลย์ นลินทรางกูร ประธานกรรมการสภาธุรกิจตลาดทุนไทย (FETCO) เปิดเผย ดัชนีความเชื่อมั่นนักลงทุน (FETCO investor Confidence Index) ประจำเดือน มี.ค.63 ว่า ดัชนีความเชื่อมั่นนักลงทุนในอีก 3 เดือนข้างหน้าปรับตัวลดลงอยู่ในเกณฑ์ซบเซาเป็นเดือนที่สองติดต่อกัน
โดยผลสำรวจพบว่านักลงทุนกังวลภาวะเศรษฐกิจในประเทศ และสถานการณ์การท่องเที่ยว เป็นปัจจัยฉุดความเชื่อมั่นนักลงทุน ขณะที่นักลงทุนคาดหวังโยบายภาครัฐ และผลประกอบการบริษัทจดทะเบียน และนโยบายอัตราดอกเบี้ยของคณะกรรมการนโยบายทางการเงิน (กนง.) เป็นปัจจัยหนุนความเชื่อมั่นนักลงทุน มากที่สุด
ทั้งนี้ ดัชนีความเชื่อมั่นนักลงทุน (FETCO Investor Confidence Index) ประจำเดือน มี.ค.63 ได้ผลสำรวจโดยสรุป ดังนี้
– ดัชนีความเชื่อมั่นรวมทุกกลุ่มนักลงทุนในอีก 3 เดือนข้างหน้า (พ.ค.63) อยู่ในเกณฑ์ “ซบเซา” (Bearish) (ช่วงค่าดัชนี 40-79) โดยลดลง 11.48% มาอยู่ที่ระดับ 64.40
– ดัชนีความเชื่อมั่นนักลงทุนกลุ่มบัญชีบริษัทหลักทรัพย์ลดลงเล็กน้อยอยู่ใน Zone ซบเซา (Bearish)
– ดัชนีความเชื่อมั่นกลุ่มนักลงทุนสถาบันในประเทศลดลงเล็กน้อยอยู่ใน Zone ซบเซา (Bearish)
– ดัชนีความเชื่อมั่นกลุ่มนักลงทุนต่างประเทศเพิ่มขึ้นเล็กน้อยมาอยู่ใน Zone ซบเซา (Bearish)
– ดัชนีความเชื่อมั่นนักลงทุนรายบุคคลลดลงมาอยู่ใน Zone ซบเซา (Bearish)
– หมวดธุรกิจที่นำสนใจมากที่สุด คือหมวดอาหารและเครื่องดื่ม (FOOD)
– หมวดธุรกิจที่ไม่นำสนใจมากที่สุด คือหมวดการท่องเที่ยวและสันทนาการ (TOURISM)
– ปัจจัยหนุนที่มีอิทธิพลต่อตลาดหุ้นไทยมากที่สุด คือ นโยบายภาครัฐ
– ปัจจัยฉุดที่มีอิทธิพลต่อตลาดหุ้นไทยมากที่สุด คือ ภาวะเศรษฐกิจในประเทศ